
64 művészet, avagy egy ősi tradíció alkalmazhatósága a képességfejlesztésben és a pszichopedagógiában

Kulcsszavak: képességfejlesztés;komplex művészet;alternatív pedagógia;
A 64 művészet az ókori indiai védikus oktatásban egy komplex, a művészetek gyakorlati oktatásával foglalkozó tantárgy volt, számos művészetfajtát, mesterségekhez szükséges készséget tanítva a tanulók számára. Jelen dolgozatban röviden bemutatásra kerültek ágai, a könnyebb áttekinthetőség kedvéért különféle csoportosítások mentén.
Először a védikus értelmezések szerint kerültek bemutatásra e művészeti ágak az általam vizsgált források alapján, átfogóan, nem törekedve a részletek kifejtésére. Ezt követően a 21.században alkalmazott pedagógiákkal lettek összehasonlítva a különféle csoportjai, olyan pedagógiákkal, mint a játékpedagógia, drámapedagógia, zenepedagógia. Ezután a Gardner-féle többszörös intelligencia-modellel került összevetésre a 64 művészet: besorolásra kerültek ágai a nyolcféle intelligenciaterület egyikébe, mely nagyon jó alap akár a tehetséggondozáshoz, akár a képességfejlesztéshez. A dolgozat többi részében pedig a mai kutatások fényében, gyógypedagógiai megközelítésben kerestem az összefüggéseket a képességfejlesztő, személyiségfejlesztő hatásaikat tekintve, melyek jól alkalmazhatóak sajátos nevelési igényű vagy beilleszkedési, tanulási, magatartási nehézségekben szenvedő gyermekek gyógyító nevelésében.
Bemutatásra került a 64 művészet egy Magyarországon működő adaptációja, mely egy egyházi fenntartású gimnáziumban, önálló, választható tárgyként szerepel az adott intézmény helyi tantervében.
A dolgozatban azokra a kérdésekre kerestem a választ, hogy vajon napjaink oktató-nevelő munkájában használható-e ez az ősi tradíció, és ha igen, milyen módon? A hagyományőrzés vagy a különleges, alternatív jellegén kívül van-e más funkciója, nevelő, fejlesztő hatása a kompetenciákat, képességeket tekintve?
A fellelt forrásokból egyértelműen kirajzolódott a lehetséges eredményes alkalmazhatósága a képességfejlesztés területén, mint komplex művészeti tárgy, az egyéb komplex művészeti programokat vizsgált kutatásokra támaszkodva.
A 64 művészet önálló tantárgyként oktatva csupán speciális esetekben lehetséges, - mint például az áttekintésben szereplő egyházi fenntartású gimnáziumban - azonban tanórákon és főleg tanórán kívüli alkalmazására több lehetőség is adódik: jól alkalmazható lehet akár szakkörök, tematikus napok, hetek, nyári táborok foglalkozásaiba adaptálva, vagy akár egy komplex iskolai fejlesztőprogram részeként.



